偈
作者：錢蓋
朝代：宋

paragraphs: 稽首文殊師，昔爲七佛祖。
嘗發大悲願，廣度諸有情。
念彼東北方，是爲清凉境。
龍神五百俱，眷屬萬菩薩。
設化於此土，示現無量光。
聞者嘆希有，何况目所見。
我於曩劫中，曾種種供養。
今復得親近，瞻睹異於常。
念無始劫來，有塵沙數罪。
一獲光明相，釋然盡消滅。
又念諸衆生，與我同體性。
乘此勝妙力，離苦愁解脫。
我今永歸依，敬禮發弘誓。
願盡未來際，常居佛會中。
一聞微妙音，即證無上道。
十方虛空界，一切諸有情。
盡願同我心，速悟無生忍。